BEGRUNDELSE

1. BAGGRUND FOR FORSLAGET

Begrundelse og formål

I henhold til artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at anvende særlige foranstaltninger, der fraviger bestemmelserne i direktivet, for at forenkle momsopkrævningen eller for at forhindre visse former for momsunddragelse eller momsundgåelse.

Ved brev registreret i Kommissionen den 20. april 2012 anmodede Republikken Letland (i det følgende benævnt "Letland") om bemyndigelse til fortsat at anvende en foranstaltning, der fraviger momsdirektivets artikel 193. I overensstemmelse med momsdirektivets artikel 395, stk. 2, underrettede Kommissionen ved brev af 30. juli 2012 de øvrige medlemsstater om Letlands anmodning (dog blev Spanien underrettet ved brev af 31. juli 2012). Ved brev af 2. august 2012 underrettede Kommissionen Letland om, at den rådede over alle de oplysninger, som den fandt nødvendige for at kunne vurdere anmodningen.

Generel baggrund

Letland anmoder om bemyndigelse til at forlænge den nuværende ordning med omvendt betalingspligt i forbindelse med levering af tømmer. På grundlag af de oplysninger, som Letland har indsendt, lader det til, at tømmermarkedet i Letland stadig i høj grad er domineret af små lokale virksomheder og enkeltstående leverandører, der ofte forsvinder uden at overføre moms til skattevæsenet, men samtidig efterlader kunden med en gyldig faktura, der muliggør momsfradrag.

Under ordningen med omvendt betalingspligt er det kunden, der har pligt til at indbetale moms til skattevæsenet, såfremt denne er momspligtig. I praksis betyder dette, at leverandøren af tømmeret ikke opkræver moms hos kunden, der kan opgive og samtidig fradrage den pågældende moms, såfremt denne har fuld fradragsret. Derved er der ikke behov for, at statskassen modtager nogen indbetaling af moms. Ordningen anvendes inden for Letlands område og har ingen indvirkning på grænseoverskridende transaktioner.

Denne fravigelsesforanstaltning (der fraviger det tidligere sjette direktiv[1], som uden større indholdsmæssige ændringer er blevet erstattet af momsdirektivet) blev indrømmet ved tiltrædelsesakten fra 2003[2] i kapitel 7, punkt 1, litra b), i bilag VIII indtil den 30. april 2005. Den blev senere forlænget til den 31. december 2009 ved Rådets beslutning 2006/42/EF af 24. januar 2006[3], og igen ved Rådets gennemførelsesafgørelse 2009/1008/EU af 7. december 2009[4].

Kommissionen forstår, at de forhold, der lå til grund for den oprindelige fravigelse, stadig gør sig gældende. Letland påpeger, at en række indikatorer viser, at risikoen for momssvig stadig er høj i denne sektor. Derfor bør der fortsat gives bemyndigelse til denne fravigelse for en begrænset periode.

Eftersom ordningen imidlertid har været anvendt i en forholdsvis lang periode, bør der, for det tilfælde at Letland påtænker at anmode om endnu en forlængelse af anvendelsen af fravigelsesforanstaltningen efter 2015, indgives en evalueringsrapport til Kommissionen sammen med en eventuel anmodning om forlængelse senest den 1. april 2015.

Gældende bestemmelser på det område, som forslaget vedrører

Andre medlemsstater har fået bemyndigelse til lignende fravigelser fra momsdirektivets artikel 193.

Overensstemmelse med andre EU-politikker og -mål

Ikke relevant.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

Ikke relevant.

Ekspertbistand

Der har ikke været behov for ekstern ekspertbistand.

Konsekvensanalyse

Da formålet med gennemførelsesafgørelsen er at bekæmpe momsunddragelse på tømmermarkedet i Letland, har det en potentiel positiv virkning.

Da undtagelsen har begrænset omfang og varighed, vil virkningen under alle omstændigheder være begrænset.

3. JURIDISKE ASPEKTER AF FORSLAGET

Resumé af forslaget

Letland bemyndiges til at forlænge anvendelsen af en foranstaltning, der omfatter en ordning med omvendt betalingspligt for transaktioner med tømmer, og som fraviger artikel 193 i momsdirektivet.

Retsgrundlag

Momsdirektivets artikel 395.

Nærhedsprincippet

I henhold til momsdirektivets artikel 395 skal en medlemsstat, som ønsker at indføre foranstaltninger, der fraviger bestemmelserne i direktivet, indhente tilladelse fra Rådet i form af en rådsafgørelse. Forslaget er derfor i overensstemmelse med nærhedsprincippet.

Proportionalitetsprincippet

Forslaget er i overensstemmelse med proportionalitetsprincippet af følgende grund(e):

Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.

I betragtning af fravigelsens meget begrænsede anvendelsesområde står den særlige foranstaltning i rimeligt forhold til det tilstræbte mål.

Reguleringsmiddel/reguleringsform

I henhold til artikel 395 i momsdirektivet er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det mest egnede reguleringsmiddel, da den kan rettes til individuelle medlemsstater.

4. VIRKNINGER FOR BUDGETTET

Forslaget har ingen virkning for Unionens budget.

5. FAKULTATIVE ELEMENTER

Fornyet gennemgang/revision/udløbsklausul

Forslaget indeholder en udløbsklausul.

2012/0315 (NLE)

Forslag til

RÅDETS AFGØRELSE

om ændring af Rådets gennemførelsesafgørelse 2009/1008/EU af 7. december 2009 om bemyndigelse af Republikken Letland til at udvide anvendelsen af en foranstaltning, der fraviger bestemmelserne i artikel 193 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[5], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved brev registreret i Kommissionen den 20. april 2012 anmodede Letland om bemyndigelse til fortsat at anvende en foranstaltning, der fraviger bestemmelserne i direktiv 2006/112/EF, der regulerer, hvem der er ansvarlig for indbetalingen af moms til skattevæsenet.

(2) I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 30. juli 2012 de øvrige medlemsstater om Letlands anmodning. Dog blev Spanien underrettet om anmodningen ved brev af 31. juli 2012. Ved brev af 2. august 2012 underrettede Kommissionen Letland om, at den rådede over alle de oplysninger, som den fandt nødvendige for at kunne vurdere anmodningen.

(3) Tømmermarkedet i Letland stadig er domineret af små lokale virksomheder og enkeltstående leverandører. Den særlige karakter af tømmermarkedet og de involverede virksomheder har givet anledning til momssvig, som skattemyndighederne har svært ved at kontrollere. Med henblik på at bekæmpe denne svig blev der indføjet en særlig bestemmelse i den lettiske momslov, som fastsatte, at afgiftspligten ved transaktioner med tømmer påhviler den afgiftspligtige person, som aftager den afgiftspligtige vare eller ydelse. Foranstaltningen fraviger artikel 193 i direktiv 2006/112/EF, som fastsætter, at merværdiafgiften ved indenlandsk virksomhed normalt påhviler den afgiftspligtige person, som leverer varer eller ydelser.

(4) Der er ikke sket ændringer i de retlige og faktiske forhold, der berettigede den nuværende fravigelse i henhold til Rådets gennemførelsesafgørelse 2009/1008/EU af 7. december 2009 om bemyndigelse af Republikken Letland til at udvide anvendelsen af en foranstaltning, der fraviger bestemmelserne i artikel 193 i direktiv 2006/112/EF om det fælles merværdiafgiftssystem[6]. På grundlag af de oplysninger, som Letland har indsendt, lader det til, at risikoen for momssvig stadig er høj i denne sektor. Letland bør derfor bemyndiges til at anvende foranstaltningen for endnu en begrænset periode.

(5) Hvis Letland beslutter at anmode om endnu en forlængelse af anvendelsen af fravigelsesforanstaltningen efter 2015, bør der sammen med anmodningen indgives en evalueringsrapport til Kommissionen senest den 1. april 2015.

(6) Fravigelsen har ingen negative konsekvenser for Unionens egne indtægter hidrørende fra moms.

(7) Gennemførelsesafgørelse 2009/1008/EU bør derfor ændres i overensstemmelse hermed —

VEDTAGET DENNE AFGØRELSE:

Artikel 1

I gennemførelsesafgørelse 2009/1008/EU foretages følgende ændringer:

1) I artikel 2, stk. 2, ændres datoen "31. december 2012" til " 31. december 2015".

2) Som artikel 2a indsættes:

"Artikel 2a

En eventuel anmodning om forlængelse af den foranstaltning, som denne afgørelse indeholder bestemmelser om, indgives til Kommissionen senest den 30. marts 2015 og ledsages af en rapport om anvendelsen af denne foranstaltning."

Artikel 2

Denne afgørelse er rettet til Republikken Letland.

Udfærdiget i Bruxelles, den […].

På Rådets vegne

Formand

[1] Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter – Det fælles merværdiafgiftssystem: ensartet beregningsgrundlag (EFT L 145 af 13.6.1977).

[2] EUT L 236 af 23.9.2003, s. 33.

[3] EUT L 25 af 28.1.2006, s. 31.

[4] EUT L 347 af 24.12.2009, s. 30.

[5] EUT L 347 af 11.12.2006, s. 1.

[6] EUT L 347 af 24.12.2009, s. 30.